Mistar Urdd

Mistar Urdd (1976- ) yw'r personoliad o logo coch, gwyn a gwyrdd trionglog Urdd Gobaith Cymru

Gwreiddiau

Crëwyd Mistar Urdd ym Medi 1976 gan Wynne Melville Jones, Swyddog Cyhoeddusrwydd yr Urdd ar y prydGweiddi - Hei Mistar Urdd adalwyd 1 Mehefin 2016. Mewn cyfweliad a'r Western Mail yn 2006 dywedodd Jones "edrychais ar fathodyn yr Urdd - triongl mewn coch, gwyn a gwyrdd - a meddwl ei fod yn fflat a diflas. Tynnais lun gwên arno a gweld trawsnewidiad yn syth, ategais drwyn, llygaid ac aelodau".Who'd have thought Mr Urdd had a dark past? adalwyd 1 Mehefin 2016

Ymddangosodd Mistar Urdd fel cymeriad byw am y tro cyntaf yn Eisteddfod Genedlaethol yr Urdd, Maesteg ym 1979 gyda'r diddanwr Mici Plwm yn gwisgo lifrau'r cymeriad.Daily Post Mistar Urdd celebrates his 40th birthday at the Eisteddfod in Flint  adalwyd 1 Mehefin 2016

Nwyddau

Yn wreiddiol roedd Mistar Urdd yn gymeriad dau ddimensiwn yn cael ei atgynhyrchu ar fathodynnau, llyfrau lloffion a nwyddau eraill. Rhoddwyd contract i gwmni gwneud teganau meddal Wendy Davies, Trefyclo i greu gonciau tri dimensiwn o'r cymeriad; roedd yr archeb gyntaf am werth £50 o deganau ond wedi iddynt werthu mewn dim o dro rhoddwyd ail archeb iddi werth £12,000.Y Cymro Pen-blwydd hapus Mistar Urdd  adalwyd 1 Mehefin 2016

Yn ogystal ag ymddangos ar fathodynnau, mygiau a nwyddau traddodiadol eraill defnyddiwyd y logo ar ddillad hefyd megis pyjamas, capiau nos, crysau a thrôns; ym 1978 achosodd y trôns anghydfod rhyng-eisteddfodol pan orfodwyd stondin yr Urdd ar faes Eisteddfod Ryngwladol Llangollen i roi'r gorau i'w gwerthu gan nad oedd yr eisteddfodwyr rhyngwladol yn credu ei fod yn weddus i werthu dillad isaf mewn eisteddfod.

Bu gonc Mistar Urdd ar daith i'r gofod ym 1998 gyda Dafydd Rhys Williams gofodwr o Ganada o dras Gymreig gan deithio i'r Orsaf Ofod Ryngwladol.

Pen Gwyn
Yn 1979, cyflwynwyd ffrind i Mistar Urdd o'r enw Pen Gwyn, cymeriad yn hanu o Batagonia. Yn yr 1980au ymddangosodd Mistar Urdd a Pen Gwyn ar ffurf cartŵn yng nghylchgrawn Deryn. Yn ogystal fe ryddhawyd cân Pen Gwyn, wedi'i chyfansoddi gan Geraint Davies a'i pherfformio gan Emyr Wyn

 Cerddoriaeth 

Mae Mistar Urdd wedi bod yn destun sawl can. Yn 1979 cyhoeddwyd record 7 modfedd gyda dau gan a gyfansoddwyd gan Geraint Davies; ar ochr un roedd y gan Mistar Urdd yn cael ei ganu gan Mistar Urdd ei hun (gan ddefnyddio llais Emyr Wyn) ac yn cynnwys y gytgan enwog:

Hei, Mistar Urdd yn dy goch gwyn a gwyrdd
Mae hwyl i gael ym mhobman yn dy gwmni.
Hei, Mistar Urdd, tyrd am dro ar hyd y ffyrdd,
Cawn ganu'n cân i holl ieuenctid Cymru.

Ar ail ochr y record mae Ray Gravell yn canu Y Fi, A Mistar Urdd, A'r Crysau CochMistar Urdd - Discography adalwyd 2 Mehefin 2016

Yn 2002 ail recordiwyd cân Mistar Urdd gan CIC yn rhan o ymgyrch gyhoeddusrwydd fawr yn dilyn cyfnod anodd clwy'r traed a genau.Pen-blwydd Mistar Urdd adalwyd 2 Mehefin 2016

Yn 2011 recordiodd y cymeriad Rapsgaliwn o wasanaeth plant Cyw S4C fersiwn newydd rap o gan Mistar Urdd Hei! Mistar Urdd a Rapsgaliwn er mwyn hybu rhaglenni'r sianel o Eisteddfod yr Urdd, Abertawe a'r fro.Hei! Mistar Urdd a Rapsgaliwn adalwyd 2 Mehefin 2016

Ym 1997 cyhoeddodd y grŵp Super Furry Animals y gan Trôns Mr Urdd fel ail ochr i'w record Hermann Loves Pauline yng ngwledydd Prydain ac fel ychwanegiad i fersiwn yr Unol Daleithiau o'u halbwm Mwng.Mwng (15th Anniversary Edition) Super Furry Animals adalwyd 2 Mehefin 2016

Roedd y grŵp Angylion Stanli yn canu cân gwatwar mewn gigs yn y 1980au cynar o'r enw Ffa Coffi Mistar Urdd  ond gwrthododd cwmni Sain ei recordio.

Cafwyd can llai ffafriol i Mistar Urdd ar albwm 2005 Malwod a Morgrug gan MC Saizmundo, lle mae'r artist yn sôn am y pleser o gicio Mr Urdd druan.BBC Saizmundo Malwod a Morgrug...Medi 2005 adalwyd 2 Mehefin 2016

Ar 25 Ionawr 2022, dyddiad 100fed pen-blwydd Urdd Gobaith Cymru, torrodd cân Mistar Urdd dwy record byd Guinness World Records am y nifer fwyaf o fideos â uwch lwythwyd i Twitter a Facebook o bobl yn canu'r un gân mewn awr.

Cyfeiriadau

Dolenni allanol 
Whiw! Mae Mistar Urdd yn fyw! Taith Mr Urdd 1979 Archif ITV / LlGC
Fersiwn 2002 o Hei! Mistar Urdd
Youtube Mistar Urdd a Rapsgaliwn - Hei Mistar Urdd!
 Youtube Mr Urdd Saizmondo

Categori:Urdd Gobaith Cymru
Categori:Cymeriadau cartŵn
Categori:Masgotiaid